
Text rozhodnutia
Súd: Krajský súd Košice Spisová značka: 4Sd/23/2011 Identifikačné číslo súdneho spisu: 7011200523 Dátum vydania rozhodnutia: 12. 12. 2011 Meno a priezvisko sudcu, VSÚ: JUDr. Jozef Kuruc ECLI: ECLI:SK:KSKE:2011:7011200523.2 ROZSUDOK V MENE SLOVENSKEJ REPUBLIKY Krajský súd v Košiciach samosudcom JUDr. Jozefom Kurucom v právnej veci navrhovateľky T. O. V. n Q. X. N. e , bytom C. Q. Č.. XX, proti odporkyni Sociálnej poisťovni, ústrediu Bratislava, Ul. 29. augusta č. 8, Bratislava, v konaní o invalidnom dôchodku, takto r o z h o d o l : P o t v r d z u j e rozhodnutie odporkyne zo dňa 23.05.2011 č. W. XXX . Navrhovateľke n e p r i z n á v a právo na náhradu trov konania. o d ô v o d n e n i e : Rozhodnutím zo dňa 23.05.2011 č. XXXXXXX XXX odporkyňa podľa § 73, § 112 ods. 4 a 6 a § 82 zákona č. 461/2003 Z.z. o sociálnom poistení v znení neskorších predpisov znížila navrhovateľke sumu invalidného dôchodku od 24.06.2011 na 181,60 eur mesačne. V dôvodoch rozhodnutia odporkyňa uviedla, že podľa posudku posudkového lekára sociálneho poistenia Sociálnej poisťovne, pobočky Michalovce zo dňa 11.04.2011 je pokles schopnosti navrhovateľky vykonávať zárobkovú činnosť 60 % v porovnaní so zdravou fyzickou osobou. Podkladom pre vydanie napadnutého rozhodnutia odporkyne bola lekárska správa - posudok posudkového lekára sociálneho poistenia Sociálnej poisťovne, pobočky Michalovce zo dňa 11.04.2011, v ktorom sa konštatuje, že navrhovateľka je od roku 2006 invalidná pre zhubný nádor nasopharyngu, je po operácii a onkologickej liečbe, hodnotená ako III. štádium. Od skončenia onkologickej liečby uplynulo viac ako 5 rokov, zdravotný stav je stabilizovaný, bez recidívy ochorenia, vzhľadom na pretrvávajúcu percepčnú poruchu obojstrannú ťažkého stupňa, miera poklesu je pri stabilizácii hodnotená hornou hranicou 50 %. Navrhovateľka je dlhodobo liečená psychiatrom pre depresívne epizódy, v roku 2010 pre stredne ťažkú, toho času pre ťažkú, iným zdravotným postihnutím sú depresívne epizódy. Vzhľadom na dlhodobú stabilizáciu zdravotného stavu posudkový lekár určil zmenu miery poklesu schopnosti vykonávať zárobkovú činnosť z 80 % na 60 %. Včas podaným opravným prostriedkom podaným na poštovú prepravu dňa 01.06.2011 sa navrhovateľka domáhala preskúmania vyššie označeného rozhodnutia odporkyne z dôvodu nesúhlasu so stanovenou mierou poklesu schopnosti vykonávať zárobkovú činnosť. Uviedla, že pre svoj zdravotný stav sa nevie zamestnať. Požiadala o zvýšenie stanovenej miery poklesu schopnosti vykonávať zárobkovú činnosť. Súd v konaní podľa § 250l a nasl. O.s.p. po preskúmaní napadnutého rozhodnutia odporkyne a po oboznámení sa s dávkovým spisom odporkyne dospel k záveru, že opravný prostriedok navrhovateľky zo dňa 01.06.2011 nie je dôvodný. Pre potreby súdneho konania hodnotil zdravotný stav navrhovateľky posudkový lekár sociálneho poistenia Sociálnej poisťovne, ústredia so sídlom v Košiciach, ktorý v posudku zo dňa 11.08.2011 uviedol, že navrhovateľka bola uznaná invalidnou s mierou poklesu schopnosti vykonávať zárobkovú činnosť 80 % od roku 2006 pre zhubný nádor nosohltana. Onkologická liečba bola ukončená v novembri 2006. Po onkologickej liečbe došlo k poškodeniu sluchu ťažkého stupňa. Asi 2 - 3 roky je liečená aj psychiatrom pre depresívne epizódy stredne ťažkého až ťažkého stupňa. Podľa aktuálneho kontrolného onkologického vyšetrenia onkologické ochorenie je 5 rokov stabilizované, bez recidívy ochorenia. Audiometrické vyšetrenie svedčí pre ťažkú poruchu sluchu. Kontrolné aktuálne psychiatrické vyšetrenie dokumentuje depresívnu epizódu ťažkého stupňa bez psychotických príznakov. Na základe doložených aktuálnych kontrolných odborných vyšetrení možno konštatovať zlepšenie rozhodujúceho zdravotného postihnutia - onkologického ochorenia, ktoré zaradil do kapitoly VII, oddiel B, položky 9, písm. c) s mierou poklesu schopnosti vykonávať zárobkovú činnosť 50 % s navýšením o 10 % pre iné zdravotné postihnutia. Navrhovateľka bola uznaná invalidnou s celkovou mierou poklesu schopnosti vykonávať zárobkovú činnosť 60 % naďalej. Navrhovateľka na pojednávaní konanom dňa 10.10.2011 zotrvala na podanom opravnom prostriedku proti napadnutému rozhodnutiu odporkyne z dôvodov v ňom uvedených. Na otázku súdu uviedla, že od podania posudku zo dňa 11.08.2011 nebola nikde hospitalizovaná, ani sa nepodrobila novým odborným vyšetreniam. Absolvovala kontrolné otorinolaryngologické, psychiatrické, neurologické a ortopedické vyšetrenie, RTG hrudníka a USG vyšetrenie krku, o ktorých predložila lekárske nálezy. Súd preto odročil pojednávanie za účelom ich predloženia posudkovej lekárske sociálneho poistenia ústredia Sociálnej poisťovne na zhodnotenie v doplňujúcom posudku. Posudková lekárka ústredia Sociálnej poisťovne so sídlom v Košiciach v doplňujúcom posudku zo dňa 03.11.2011 zotrvala na stanovení miery poklesu schopnosti vykonávať zárobkovú činnosť u navrhovateľky 60 %. Uviedla, že doložené odborné vyšetrenia nedokumentujú zhoršenie zdravotného stavu navrhovateľky oproti posudku zo dňa 11.08.2011. Onkologicko - ORL vyšetrenie naďalej dokumentuje stabilný stav bez recidívy základného onkologického ochorenia, bez liečby. Neurologickým a ortopedickým vyšetrením bola zistená skolióza chrbtice s poruchou statodynamiky bez známok dráždenia nervov a svalov. Kontrolné psychiatrické vyšetrenie svedčí naďalej pre epizódu ťažkej depresie - bez zmeny psychiatrickej liečby, bez psychiatrickej hospitalizácie. Rozhodujúcim zdravotným postihnutím je zhubný nádor nosohltana - stabilizovaný stav, ktoré je zaradené do kapitoly VII, oddiel B, položky 9, písm. c) s mierou poklesu schopnosti vykonávať zárobkovú činnosť 50 % s navýšením o 10 % pre ostatné zdravotné postihnutia. Jednou zo zákonných podmienok nároku na invalidný dôchodok podľa ustanovenia § 70 zákona o sociálnom poistení je invalidita občana. Poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40 % v porovnaní so zdravou fyzickou osobou. Dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby (§ 71 ods. 1,2 a 3 zákona o sociálnom poistení). Podľa § 71 ods. 5 zákona o sociálnom poistení je miera poklesu schopnosti vykonávať zárobkovú činnosť uvedená v prílohe č. 4 citovaného zákona. Miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí (§ 71 ods. 6 zákona o sociálnom poistení). Podľa § 71 ods. 7 zákona o sociálnom poistení sa jednotlivé percentuálne miery poklesu schopnosti vykonávať zárobkovú činnosť nesčítavajú. Mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav (§ 71 ods. 8 zákona o sociálnom poistení). Lekársku posudkovú činnosť pri výkone dôchodkového poistenia vykonáva s účinnosťou od 01.01.2004 posudkový lekár sociálneho poistenia príslušnej pobočky a posudkový lekár sociálneho poistenia ústredia. Posudkový lekár posudzuje na účely sociálneho poistenia pri kontrolných lekárskych prehliadkach zdravotný stav, schopnosť vykonávať zárobkovú činnosť a pracovnú schopnosť poistenca (§ 153 ods. 5 a 6 citovaného zákona). V zmysle § 73 ods. 2 zákona o sociálnom poistení sa suma invalidného dôchodku poistenca, ktorý má percentuálny pokles schopnosti vykonávať zárobkovú činnosť najviac o 70 %, určí ako súčin percentuálneho poklesu schopnosti poistenca vykonávať zárobkovú činnosť, priemerného osobného mzdového bodu, obdobia dôchodkového poistenia získaného ku dňu vzniku nároku na invalidný dôchodok, ku ktorému sa pripočíta obdobie od vzniku nároku na invalidný dôchodok do dovŕšenia dôchodkového veku, a aktuálnej dôchodkovej hodnoty. Podľa § 112 ods. 4 zákona o sociálnom poistení dávka sa vypláca v nižšej sume, ak sa zmenia skutočnosti rozhodujúce na výplatu dávky. V konaní navrhovateľka namietala stanovenú mieru poklesu schopnosti vykonávať zárobkovú činnosť 60 % a požadovala jej zvýšenie. Navrhovateľke bol rozhodnutím odporkyne č. XXXXXXX XXX zo dňa 21.12.2006 priznaný invalidný dôchodok od 06.11.2006. Podkladom pre vydanie tohto rozhodnutia bol posudok posudkového lekára sociálneho poistenia Sociálnej poisťovne, pobočky Michalovce zo dňa 06.11.2006, ktorý uznal navrhovateľku invalidnou s mierou poklesu schopnosti vykonávať zárobkovú činnosť 80 % pre nazofaryngeálny karcinóm (kapitola VII, oddiel B, položka 9, písm. a) prílohy č. 4 zákona o sociálnom poistení) a už potvrdené metastázy v oblasti krčných uzlín vľavo. Absolvovala rádioterapiu a chemoterapiu, ako aj samostatnú chemoterapiu s plánovaním ďalšieho operačného zákroku a pri onkologickej liečbe došlo k poškodeniu sluchu. Posudkový lekár pri kontrolnej lekárskej prehliadke v posudku zo dňa 02.02.2009 zotrval na svojich záveroch a na miere poklesu schopnosti vykonávať zárobkovú činnosť u navrhovateľky 80 %. Posudkoví lekári sociálneho poistenia Sociálnej poisťovne, pobočky a ústredia vo svojich posudkoch zo dňa 11.04.2011, 11.08.2011 a 03.11.2011 však zhodne konštatovali, že onkologické ochorenie navrhovateľky je 5 rokov stabilizované, bez recidívy ochorenia, došlo teda k zlepšeniu rozhodujúceho zdravotného postihnutia, ktoré bolo preto zaradené do kapitoly VII, oddiel B, položky 9, písm. c) s mierou poklesu schopnosti vykonávať zárobkovú činnosť 50 % s navýšením o 10 % pre iné zdravotné postihnutia. Navrhovateľka v konaní nepreukázala, že jej zdravotný stav odôvodňuje vyššiu mieru poklesu schopnosti vykonávať zárobkovú činnosť, ako bolo ustálené príslušnými posudkovými lekármi v podaných posudkoch. Rozhodnutie odporkyne zo dňa 23.05.2011 je preto potrebné považovať za vecne správne. Z podaných posudkov posudkových lekárov sociálneho poistenia nesporne a jednoznačne vyplývajú skutočnosti, pre ktoré došlo k zníženiu sumy invalidného dôchodku (zlepšenie zdravotného stavu navrhovateľky a stabilizácia bez recidívy ochorenia). Súd z uvedených dôvodov rozhodnutie odporkyne zo dňa 23.05.2011 podľa ustanovenia § 250q ods. 2 O.s.p. potvrdil. Navrhovateľka, ktorá v konaní nemala úspech, nemá právo na náhradu trov konania a odporkyňa si právo na náhradu trov neuplatnila, preto súd náhradu trov konania navrhovateľke nepriznal (§ 250k ods. 1 O.s.p. s použitím § 250l ods. 2 O.s.p.). Poučenie: Proti tomuto rozsudku je prípustné odvolanie do 15 dní odo dňa jeho doručenia na Najvyšší súd SR v Bratislave prostredníctvom Krajského súdu v Košiciach, a to písomne v dvoch vyhotoveniach. V odvolaní sa má popri všeobecných náležitostiach (§ 42 ods.3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. Odvolanie možno odôvodniť len tým, že v konaní došlo k vadám uvedeným v § 221 ods.1 O.s.p., konanie má inú vadu, ktorá mohla mať za následok nesprávne rozhodnutie vo veci a rozhodnutie súdu prvého stupňa vychádza z nesprávneho právneho posúdenia veci.

Zdroj: KAUZIS.SK – https://www.kauzis.sk/judikatura/r/ECLI:SK:KSKE:2011:7011200523.2 (dáta aktuálne k 13. 11. 2026). Záväzné je znenie zverejnené súdom.




